Aandklokreël nou later van krag | Maroela Media
Mmamoloko Kubayi-Ngubane, minister van toerisme, gedurende Donderdag se mediakonferensie. (Foto: GCIS)
Die aandklokreël sal nou saans 'n uur later in werking tree sodat restaurante meer klante gedurende piektyd voor toemaaktyd kan bedien. Die verbod op alkohol bly egter van krag ondanks die restaurantbedryf se pleidooie om alkohol saam met etes te bedien.
Só het Mmamoloko Kubayi-Ngubane, minister van toerisme, Donderdagmiddag gedurende 'n virtuele mediakonferensie bevestig. Die minister het nuwe regulasies vir die toerismesektor gedurende die afsonderingstydperk aangekondig.
Volgens Kubayi-Ngubane het die kabinet ingestem om die aandklokreël voortaan eers 22:00 in werking te stel om sodoende die restaurantbedryf tegemoet te kom hoewel die kabinet nie wou besgee rakende die koop en verkoop van alkohol nie.
Suid-Afrikaners mag wel nou weer vir ontspanningsdoeleindes hul huise verlaat en by gastehuise en hotelle oorbly mits dit in hul betrokke provinsie gebeur, het die minister gesê. Dit beteken dat daar vakansie gehou mag word hoewel vakansiegangers nie tussen provinsies mag reis nie.
Die reis tussen provinsies bly dus verbode vir mense wat nie oor 'n geldige permit beskik nie.
Verblyf vir ontspanningsdoeleindes word beperk tot twee persone per kamer met die uitsondering van gesinne. Gastehuise en hotelle moet rekord hou van alle besoekers.
Toergidse en -diensverskaffers mag weer begeleide safaritoere onderneem mits sosiale afstand gehandhaaf word.
Volgens Kubayi-Ngubane sal hierdie veranderinge in werking tree sodra dit in die Staatskoerant bekendgemaak word.
Die minister het gedurende die mediakonferensie gesê die departement kon 4 000 ondernemings deur middel van die departement se hulpfonds van R200 miljoen help. Die departement het meer as 7 000 aansoeke ontvang.
Maroela Media het vroeër berig goedgekeurde entiteite ontvang elkeen R50 000 om uitgawes soos bedryfskoste te dek. Salarisse mag egter nie met dié geld betaal word nie.
Meer as 9 000 toergidse het intussen aansoek gedoen om hulp nadat die departement R30 miljoen bewillig het vir toergidse wat nie by 'n maatskappy aangestel is nie.
Die departement is tans besig met die uitbetaling van dié geld hoewel sommige reeds begunstigdes is van die Werkloosheidsversekeringsfonds en dus nie in aanmerking mag kom nie.
Kubayi-Ngubane het ook Tito Mboweni, minister van finansies, se aankondiging verwelkom dat die kriteria waaraan ondernemings moet voldoen om in aanmerking te kom vir die R200 miljard-leningskema hersien sal word.
Al wat ons nog kort is n "pas boek"
Waar het al die ministers die hele tyd weggekryp?
Daar is geen land in die wêreld waar so baie mense geld gegee word omdat hulle nie werk nie. Die wat dood is regverdig nie die miljoene wat sonder werk sit nie, of die miljoene wat van honger gaan doodgaan nie of die miljarde en miljarde se skuld wat net 'n paar mense gaan moet probeer terug betaal nie. Skaf die inperkings en al hierdie regulasies af en laat die mense van hierdie land hul grondwetlik regte en pligte nakom. Genoeg is darem nou genoeg.
Ek sien regtig geen sin in wat sy nou doen nie. Wat se verligting gaan dit teweeg bring?
Regtig? 1 uur langer vir "our people" om langer in die strate te loop en skelmer te wees en te vermoor en taxi's wat langer op paaie gaan wees? Seker weer ingestel vir "our people" want ons is by ons huise soos tronkvoëls oor die regering so sê ekskuus tog verskoon my! Als is dubbel sinnig en verwarrend oe ee ee aikona ne! Spandeer nog geld wat ons moet betaal, want dis apartheid se skuld dat hul agter is met als in die lewe! GATVOL!!!